Author: bauml
Company: AB

Predkladacia správa

Emisie znečisťujúcich látok z námornej dopravy čoraz viac prispievajú k problémom 
s kvalitou ovzdušia v EÚ. Kľúčové vplyvy sa týkajú ľudského zdravia a acidifikácie životného prostredia a zasahujú oveľa väčšie územia než len pobrežné oblasti.
Znečisťovanie z námornej dopravy je regulované prílohou VI k „Protokolu 
z roku 1997, ktorým sa mení a dopĺňa Protokol z roku 1978 k Medzinárodnému dohovoru 
o zabránení znečisťovaniu z lodí, ktorého nedeliteľnou súčasťou je Medzinárodný dohovor 
o zabránení znečisťovaniu z lodí z roku 1973 (Londýn 26. septembra 1997, 
ďalej len „protokol 1997“) prijatému Medzinárodnou námornou organizáciou (International Maritime Organization, ďalej len „IMO“). Medzinárodný dohovor o zabránení znečisťovaniu z lodí z roku 1973 (ďalej len „dohovor MARPOL“), ktorý bol podpísaný 
dňa 17. februára 1973, nadobudol platnosť ako príloha k „Protokolu z roku 1978 
k Medzinárodnému dohovoru o zabránení znečisťovaniu z lodí“, (Londýn 17. februára 1978, ďalej len „protokol 1978“), ktorého je nedeliteľnou súčasťou, t. j. dňa 2. októbra 1983. Slovenská republika pristúpila k protokolu 1978 sukcesiou podľa oznámenia 
Ministerstva zahraničných vecí SR č. 165/2001. V súčasnosti je 150 krajín sveta zmluvnými stranami protokolu 1978, čo predstavuje 98 % svetovej prepravy lodnou dopravou.
Do roku 2008 protokol 1997 umožňoval používanie lodných palív s obsahom síry 
do 4,5 % vo všetkých námorných oblastiach s výnimkou vymedzených oblastí kontroly emisií síry (SOX Emission Control Areas, ďalej len „oblasť SECA“), v ktorých 
bol maximálny obsah síry obmedzený na 1,5 %. Emisie z námornej dopravy výrazne prispievajú k problémom s acidifikáciou životného prostredia v severnej Európe, 
preto IMO určila Baltské more, Severné more a Lamanšský prieliv ako oblasti SECA v EÚ. 
Po medzinárodných výzvach na prijatie ďalších opatrení na zníženie emisií z námornej dopravy, zúčastnené strany IMO dospeli na konci roku 2008 k podstatnej revízii prílohy VI 
k protokolu 1997. Táto revízia predpisuje postupné zníženie obsahu síry v palivách používaných na námorných lodiach na 0,50 % od roku 2020 a na 0,10 % v oblastiach SECA od januára 2015. Ustanovenia na dosiahnutie súladu sú technologicky neutrálne a možno 
ich splniť aj alternatívnymi metódami znižovania emisií, ako sú napríklad systémy čistenia výfukových plynov alebo alternatívne čisté palivá, ako napríklad skvapalnený zemný plyn. 
Nové ustanovenia dohodnuté v roku 2008 predstavovali zásadný pokrok pri znižovaní emisií z rýchlo rastúceho odvetvia námornej dopravy. V dôsledku toho sa očakáva pokles emisií SO_2 z námornej dopravy o viac než 90 % v oblastiach SECA a o viac než 75 % v ďalších morských oblastiach hraničiacich s EÚ. Podobne sa predpokladá pokles emisií pevných častíc o viac než 60 % v oblastiach SECA a o viac než 75 % v ostatných morských oblastiach. 
Na zabezpečenie minimálnej kvality paliva používaného v lodiach, a to na základe súladu s palivami alebo technológiami, by sa nemalo povoliť používanie lodného paliva s obsahom síry vyšším, než je všeobecná norma 3,5 hmotnostného percenta, 
ani jeho uvádzanie na trh Európskej únie. Odhaduje sa, že prínosy súvisiace s revíziou 
prílohy VI k protokolu 1997 z roku 2008, dosiahnu minimálne 15 až 34 miliárd eur ročne 
do roku 2020 v dôsledku lepšieho zdravotného stavu a nižšej úmrtnosti v EÚ. 
Nové opatrenia dohodnuté v roku 2008 v ustanoveniach prílohy VI k protokolu 1997 predstavujú zásadný pokrok pri znižovaní emisií z rýchlo rastúceho odvetvia námornej dopravy. Aktuálnym návrhom sa zosúladia národné právne predpisy s najnovšími pravidlami organizácie IMO platnými v oblastiach SECA a iných morských oblastiach a s ustanoveniami o ekvivalentných metódach dosiahnutia súladu. 
Rovnako sa zjednotia existujúce normy na palivá pre osobné lode prevádzkované mimo oblastí SECA s normami platnými v oblastiach SECA a posilní sa aj systém monitorovania. Návrh prispeje k dosiahnutiu cieľov uvedených v existujúcej tematickej stratégií o znečistení ovzdušia a v stratégií Európa 2020. Návrhom sa zaručia prínosy 
pre občanov EÚ a  životné prostredie, ako aj podpora ekologických technológií a vývoj udržateľných nízkouhlíkových dopravných systémov.
Právny poriadok Slovenskej republiky upravuje sčasti tieto vzťahy v zákone                č. 435/2000 Z. z. o námornej plavbe v znení neskorších predpisov a zákone č. 137/2010 Z. z. o ovzduší spolu s príslušnými vykonávacími predpismi tohto zákona (napr. vyhláška 
č. 362/2010 Z. z.). V primárnom práve EÚ je daná problematika upravená v 3. časti, Hlave VI (Doprava) „Zmluvy o fungovaní Európskej únie“. V sekundárnom práve EÚ je daná problematika upravená v smernici Rady 1999/32/ES z 26. apríla 1999 o znížení obsahu síry v niektorých kvapalných palivách, ktorou sa mení a dopĺňa smernica 93/12/EHS (Mimoriadne vydanie Ú. v. EÚ kap. 13/ zv. 24) v platnom znení. V sekundárnom práve EÚ 
je daná problematika upravovaná smernicou Európskeho parlamentu a Rady 2005/35/ES 
zo 7. septembra 2005 o znečisťovaní mora z lodí a o zavedení sankcií za porušenia (Ú. v. EÚ L 255, 30. 9. 2005) v platnom znení) začlenené do práva EÚ.
Európska komisia predložila dňa 15. júla 2011 návrh na zmenu smernice 1999/32/ES týkajúci sa obsahu síry v palivách s cieľom zosúladiť smernicu s protokolom 1997. Rovnako sa má v najbližšej dobe meniť práve z dôvodu zavedených prísnejších kritérií aj príloha VI 
k protokolu 1997. Súčasne s prijatím spoločnej pozície Rady EÚ na účely prijatia smernice Európskeho parlamentu a Rady o plnení povinnosti vlajkového štátu sa dňa 9. decembra 2008 členské štáty zaviazali, že najneskôr do 1. januára 2012 vyjadria svoj súhlas s viazanosťou niektorými medzinárodnými dohovormi vrátane protokolu 1978 spolu s jeho protokolmi a zmenami, ako aj všetkými nástrojmi, ktoré sú podľa tohto dohovoru povinné. V záujme očakávaní európskych občanov týkajúcich sa bezpečnej a čistej námornej dopravy, je dôležité, aby členské štáty EÚ prijali najrýchlejším a najúčinnejším možným spôsobom všetky potrebné opatrenia na splnenie tohto záväzku.
 Na 62. zasadnutí výboru Medzinárodnej námornej organizácie pre ochranu morského prostredia (MEPC 62) sa bude za účelom stanovenia indexu energetickej efektívnosti konštrukcie (EEDI) pre lode, hľadať dohoda o zmene prílohy VI k protokolu 1997. 
Toto je veľmi dôležitý prvý krok pri znižovaní emisií skleníkových plynov z medzinárodnej námornej dopravy. Iba tie štáty, ktoré sú zmluvnými stranami prílohy VI k protokolu 1997, môžu hlasovať o pozmeňovacích návrhoch EEDI. Na prijatie návrhu sa požaduje dvojtretinová väčšina. Je potrebné vynaložiť maximálne úsilie na dosiahnutie tejto väčšiny, ktorú v tomto okamihu nemôžeme v žiadnom prípade považovať za samozrejmú. 
Keďže Slovenská republika nie je zmluvnou stranou protokolu 1997 je potrebné, 
aby vláda SR prijala všetky opatrenia na urýchlenie procesu ratifikácie prílohy VI k protokolu 1997 takým spôsobom, aby mohla hlasovať v prospech pozmeňujúcich návrhov EEDI 
na MEPC62 v júli 2012. Zmeny a doplnky protokolu 1997 budú následne predmetom ďalšieho legislatívneho procesu.
Protokol 1997“ je podľa článku 7 ods. 4 Ústavy SR medzinárodnou zmluvou všeobecnej povahy a zároveň je medzinárodnou zmluvou, ktorá zakladá priamo práva 
alebo povinnosti fyzických osôb alebo právnických osôb, na platnosť ktorej sa vyžaduje 
pred ratifikáciou súhlas Národnej rady Slovenskej republiky.

Protokol 1997 je podľa článku 7 ods. 5 Ústavy SR medzinárodnou zmluvou, 
ktorá priamo zakladá práva alebo povinnosti fyzických osôb alebo právnických osôb, 
a na vykonanie ktorej nie je potrebný zákon, a ktorá má po ratifikácii a vyhlásení spôsobom ustanoveným zákonom prednosť pred zákonmi Slovenskej republiky. 
Pristúpenie SR k protokolu 1997 a vykonávanie tejto medzinárodnou zmluvy 
má pozitívny vplyv na životné prostredie, nemá vplyv na rozpočet verejnej správy, 
na informatizáciu spoločnosti a podnikateľské prostredie, ani sociálne vplyvy.
Predkladaný materiál bol predmetom rokovania Legislatívnej rady vlády SR 
s pripomienkami, ktoré boli zapracované a na rokovanie vlády SR sa predkladá bez rozporov.
.

/3